חדשות 2 - לפיד תוקף: "הלאמת השטח ביו"ש – נזק למדינה"
חדשות התכניות המהדורה המרכזית לפיד תוקף: "הלאמת השטח ביו"ש – נזק למדינה"
חדשות 2 | פורסם 02/09/14 20:03 שר האוצר יאיר לפיד תקף היום (שלישי) את החלטת הממשלה להלאים 4,000 דונמים ביהודה ושומרון ומתח ביקורת חריפה על העיתוי שבוא נעשה המהלך. "תמכתי ואתמוך גם בעתיד בחיזוק גושי ההתיישבות ביהודה ושומרון, אבל חלק מהתנהגות שקולה היא השאלה מתי ואיך עושים דברים", אמר לפיד במהלך נאום בוועידת "כלכליסט". "החלטות כמו זו שפורסמה אתמול, על הלאמה של 4,000 דונם מאדמות גוש עציון לטובת בניה, מעלה את השאלה: בשביל מה זה היה טוב דווקא עכשיו?".
יו"ר יש עתיד הבהיר כי "מדובר במחטף שלא הובא לקבינט ובעת הזו פשוט גורם נזק למדינת ישראל. אנחנו אחרי מבצע צבאי, עומדת בפנינו חזית בינלאומית רגישה, גם ככה היה לנו קשה לשמור על תמיכת העולם, מה היה דחוף כל כך דווקא עכשיו לייצר עוד משבר עם האמריקאים ועם העולם?". לדבריו, ישראל זקוקה למדיניות שקולה יותר ועליה להימנע מלייצר מריבות מיותרות עם ארצות הברית ועם העולם.
שר האוצר התייחס גם לתוצאותיו של מבצע "צוק איתן" וקרא שלא לסיימו רק בהפסקת אש. "אם אנחנו לא רוצים לחזור אחורה, מבצע צוק איתן לא יכול להסתיים בהפסקת אש. אנחנו צריכים לצאת ממנו לוועידה אזורית, שתכלול את מדינות ערב המתונות - שחוששות לא פחות מאתנו מן האיסלם הרדיקלי - ותוביל למשוואה האומרת שאין שיקום בלי פירוז. אם עזה רוצה להיבנות מחדש, היא תצטרך להתפרק מנשקה".
הלילה גינה מזכ"ל האו"ם באן קי-מון את ישראל בעקבות הודעת הממשלה בדבר הלאמת 4,000 הדונמים בגוש עציון. "הלאמת האדמות בידי ממשלת ישראל מכשילה את רעיון שתי המדינות", נכתב בהודעת הגינוי.